'Renosterstroper' in Limpopo doodgeskiet | Maroela Media
'Renosterstroper' in Limpopo doodgeskiet
'n Vermeende renosterstroper is oor die naweek in Limpopo doodgeskiet en nog een is in hegtenis geneem.
Kol. Ronel Otto, 'n polisiewoordvoerder, het Maandag gesê die verdagtes is op 'n wildsplaas in die Cumberland-omgewing betrap. "'n Werker wat gewoonlik voer vir die renosters uitsit, het vreemde spore op die wildsplaas waargeneem," het Otto gesê. "Boere van die omgewing, spoorsnyers en polisiebeamptes het bymekaargekom en die spore gevolg. Die spore is vir 24 uur lank gevolg en twee privaathelikopters is ook gebruik om te help in die soektog."
Volgens Otto is een verdagte gevind waar hy onder 'n boom probeer wegkruip het. Hy het op een van die helikopters probeer skiet, en het ook in die rigting van die soekspan op die grond geskiet. Die man, wat van Mosambiek afkomstig is, is geskiet en op die toneel dood verklaar. 'n Man van Zimbabwe is later op die plaas in hegtenis geneem.
Die polisie het beslag gelê op 'n jaggeweer, ammunisie en 'n byl. Die Zimbabwiër moet binnekort in die Thabazimbi-landdroshof verskyn op aanklagte van renosterstropery en die besit van 'n ongelisensieerde vuurwapen en ammunisie.